b"\n_START_ARTICLE_\nVida no mereixedora de vida\n_START_PARAGRAPH_\nVida no mereixedora de vida (en alemany: Lebensunwertes Leben) era el terme emprat pels nazis per a designar els segments de la poblaci\xc3\xb3 que, segons la seva pol\xc3\xadtica racial, no tenia cap dret a viure, i que per tant havia de ser exterminada. Aquest concepte formava part del nucli ideol\xc3\xb2gic del nazisme i va culminar en l'holocaust i l'extermini de malalts mentals, d\xc3\xa8bils i mutilats._NEWLINE_L'expressi\xc3\xb3 apareix per a primer cop al t\xc3\xadtol d'un llibre de 1920, Die Freigabe der Vernichtung Lebensunwerten Lebens, de Karl Binding i Alfred Hoche. La teoria racial i eugen\xc3\xa8tica va ser confirmada pel metge i antrop\xc3\xb2leg Eugen Fischer (1874-1967) que va escriure el 1934: \xc2\xabTant com descartem llinatges estrangers a la nostra ra\xc3\xa7a, rebutjem malalties gen\xc3\xa8tiques. Aqu\xc3\xad reivindiquem un sacrifici, en efecte, un sacrifici incondicional. L'home amb una malaltia gen\xc3\xa8tica greu, l'idiota, el malalt mental profund, per\xc3\xb2 tamb\xc3\xa9 el mutilat o esp\xc3\xa0stic que psicol\xc3\xb2gicament pateix molt de la seva fatalitat, no tenen cap dret a procrear-se. Tothom que t\xc3\xa9 prou seny i intel\xc2\xb7lig\xc3\xa8ncia per a comprendre aix\xc3\xb2, segueix el F\xc3\xbchrer Adolf Hitler al cam\xc3\xad de la salut i del renovament del nostre poble.\xc2\xbb\n_START_SECTION_\nCategories\n_START_PARAGRAPH_\nAquells considerats com a \xc2\xabdesviats\xc2\xbb o \xc2\xabfont de perillositat social\xc2\xbb a l'Alemanya nazi i a l'Europa ocupada entrava en aquesta categoria. Entre els \xc2\xabdesviats\xc2\xbb eren inclosos els malalts mentals, els discapacitats f\xc3\xadsics, els dissidents pol\xc3\xadtics, els homosexuals, els criminals i els ped\xc3\xb2fils. Sota la segona categoria s'inclo\xc3\xafen els sacerdots, els comunistes, els jueus, els gitanos o els Testimonis de Jehov\xc3\xa0, entre altres. El grup m\xc3\xa9s afectat d'entre tots en el programa genocida nazi va ser el dels jueus._NEWLINE_El concepte i la categoritzaci\xc3\xb3 va culminar en els camps d'extermini, institu\xc3\xafts per assassinar sistem\xc3\xa0ticament tots aquells considerats immereixedors de viure pels ide\xc3\xb2legs nazis. Tamb\xc3\xa9 va servir per justificar diferents pr\xc3\xa0ctiques d'experimentaci\xc3\xb3 m\xc3\xa8dica amb humans, programes d'eugen\xc3\xa8sia o pol\xc3\xadtiques de segregaci\xc3\xb3 racial."